রাষ্ট্রীয় মূলনীতির তালিকায় জাতীয়তাবাদের সংযোজন ঘটে পরে, সংবিধান রচনার সময়ে। সংযোজনটি তাৎপর্যহীন নয়। ধারণা করা সম্ভব যে, অন্য তিনটি নীতির বাস্তবায়ন যেহেতু সময়সাপেক্ষ ও কষ্টসাধ্য, রাষ্ট্রীয় নেতৃত্বের বাস্তববাদিতায় তাই এই উপলব্ধিটি ধরা পড়েছিল যে জাতীয়তাবাদী অর্জনটা জনগণের কাছে তুলে ধরলে আপাত জনসন্তুষ্টির কারণ ঘটবে। জাতীয়তাবাদকে অন্তর্ভুক্ত করার দরুন অবশ্য সমস্যাও তৈরি হয়েছে। একটি শুরুতেই দেখা দিয়েছিল, সেটি হলো ক্ষুদ্র জাতি সত্তাসমূহের অস্তিত্বের অস্বীকৃতি; পরে ঘটলো বাংলাদেশি জাতীয়তাবাদী তত্ত্বের উদ্ভব।